বাংলাদেশের রাজনীতিকেরা কিন্তু নির্বিকার। স্বাধীনতার পর থেকেই তারা চলেছে একই পথে, নির্বিকারভাবে। এই পথ জনগণের চোখে স্বপ্ন মাখিয়ে দেয়ার পথ নয়। এ পথ নয় চিৎকার করে জনগণের কানে কানে এই সত্য তুলে ধরা যে, ওঠো, জাগো, তোমরা তোমাদের উজ্জ্বল ভবিষ্যৎ গড়তে পারো- ভবিষ্যৎ রচনার এই তো সময়। তোমাদের মধ্যে সব বিভাজনরেখা মুছে ফেলে সম্মিলিত হও। ঐক্যবদ্ধ হও। তোমরাই দেশ। তোমরাই জাতি। তোমাদের অজেয় শক্তির কিছুটা ব্যয় করে দেশকে শক্তিশালী করো।